Mont d’Ambinin pohjatunneli

Mont d’Ambinin pohjatunneli (myös nimellä Mont Cenisin pohjatunneli) on rakenteilla oleva rautatietunneli Ranskan Mauriennen ja Italian Susan laakson välillä. Tunneli on osa Torino–Lyon-suurnopeusrataa. Tunneli on valmistuessaan 57,5 kilometriä pitkä, mikä tekee siitä maailman pisimmän rautatietunnelin. Koko tunneli koostuu kahdesta rinnakkaisesta tunnelista ja niiden välisistä yhdystunneleista.
Tunneli on saanut nimensä Mont d’Ambinin vuoresta, jonka se alittaa.
Tausta.
Projektin ideana on helpottaa ja nopeuttaa Italian ja Ranskan välistä Alppien vuoriston ylittävää liikennettä sekä siirtää liikennettä autoteiltä rautateille, mikä vähentää päästöjä. Vanha rata on kohtalaisen jyrkkä ja kulkee korkealla, mikä hidastaa etenkin raskaampia junia. Reitillä sijaitseva Fréjusin tunneli on ollut olemassa vuodesta 1871 ja aivan liian ahdas. Uusi rautatie ja tunneli tulevat olemaan tärkeä osa Euroopan laajuisen liikenneverkon Välimeren käytävää.
Historia.
Moderneja suunnitelmia Lyonin ja Torinon välisen junaliikenteen parantamisesta on ollut 1990-luvun alusta asti. Varsinainen projekti alkoi vuonna 2002 maaston tutkimuksilla ja kaivuulla. Suuaukkojen rakentaminen alkoi 2015.
Vuonna 2024 koko uuden rautatien arvioitiin maksavan noin 25 miljardia euroa. Radan kansainvälisen osuuden (tunneli mukaan lukien) hinnaksi arvioitiin 11 miljardia, kun se oli kahdeksan miljardia vuoden 2016 arviossa. Euroopan unioni rahoittaa tunnelista 40 %, Italia 34,7 % ja Ranska 25,26 %. EU saattaa kasvattaa rahoitusosuuttaan 55 prosentiin. Todella kallis projekti on saanut runsaasti vastustusta ja epäilyä osakseen. Sitä ovat vastustaneet niin paikalliset asukkaat, ympäristöaktivistit kuin poliitikotkin. Tärkeimmät vastalauseet ovat, että ympäristön nähdään vahingoittuvan rakentamisesta, ja raha olisi voitu käyttää tärkeämpiin kohteisiin. Rata ja tunneli ovat aiheuttaneet paljon poliittista vääntöä mutta kuitenkin edenneet.
Kolme suurta rakennussopimusta allekirjoitettiin vuonna 2021. Varsinainen rautetietunnelien kaivuutyö Ranskassa käynnistyi 2022. Tunnelin on tarkoitus valmistua liikennekäyttöön vuonna 2032.
Tunneli.
Mont d’Ambinin tunneli on pohjatunneli eli se kulkee laaksosta laaksoon vuoriston läpi tasaisella korkeudella, huippuihin nähden hyvin syvälle. Tunnelin suurin korkeus merenpinnasta on 580 metriä ja nousi 12,5 %. Tunnelin suuaukko Ranskan puolella sijaitsee Saint-Jean-de-Mauriennessa ja Italian puolella Susan laaksossa. Tunneli alittaa Alpit, ja on osa Italian Torinosta Ranskan Lyoniin kulkevaa rataa. Tunneli on 57,5 km pitkä, mikä tekee siitä maailman pisimmän rautatietunnelin, ohittaen täpärästi 57,1 km pitkän Sveitsin Gotthardin pohjatunnelin.
Mont d’Ambinin pohjatunneli koostuu kahdesta rinnakkaisesta tunnelista. Kaksi tunnelia, ja niiden välillä kulkee säännöllisin välimatkoin yhdystunneli, joita on yhteensä 204. Lisäksi reitillä on neljä maan pinnalle nousevaa kuilua. Tunneli tulee sekä tavara- että matkustajaliikenteeseen: tavarajunat kulkevat maksimissaan nopeudella 100 km/h ja matkustajajunat 220 km/h. Euroopan komission määritelmän mukaan suurnopeusjunan tulee kulkea yli 250 km/h eli tunneli ei ole aivan suurnopeusrata.
Rakennustekniikka.
Kaikkiaan tunnelia kaivetaan yhteensä 162 km. Kahden rinnakkaisen rautatietunnelin 115 km:n yhteispituudesta 85 km kaivetaan seitsemällä valtavalla tunnelinporauskoneella (TBM). Ranskanpuoleisen suuaukon päässä maaperä on löysää, joten kaivamisessa käytetään Uutta itävaltalaista tunnelinrakennusmetodia (New Austrian Tunnelling Method, NATM).